ToekomsVenster: Gee my ’n J…(Foto: Tom Wheatley/Unsplash) “Hulle het hard uitgeroep: ‘Ons redding kom van ons God, wat op die troon sit, en van die Lam!’.” – Openbaring 7:10 (AFR83) Atletiek is groot en ernstige sake by enige skool. Kinders word in spanne ingedeel, elk met ŉ naam. Somtyds het die name met die ryk skooltradisie te make. Later, wanneer in breë verband deelgeneem word, is dit die skool se naam wat wapper. Die pragtige rasieleiers moet die klomp kinders aan die sing en beweeg kry. Dit is kreukelpapier, rooi neuse, interessante hoede en stokkies met tossels aan. “Gee my ŉ R, gee my ŉ O, gee my ŉ…” en so word die naam van die span of skool uitgespel. Dan word die oefening opgesom – wat het ons dan – “Rooibokke,” jil en gil die entoesiastiese leerders. Wanneer die atlete aan pawiljoenkant by die kinders wat daar sit en staan verby kom, word hul luidkeels aangemoedig. As jou span voor hardloop word die triomf nog groter en harder uitbasuin. Ons behoort ook aan ŉ span, ŉ wenspan om die waarheid te sê. Ons is kinders van die Allerhoogste God en vanweë die oorwinning wat Jesus aan die kruis behaal het meer as oorwinnaars. Die Bybel sê die mense op die pawiljoen is die wat ons reeds vooruit gegaan het. Hulle het die goeie stryd gestry en moedig die wat tans aan die resies op aarde deelneem entoesiasties aan. Wanneer ŉ lansie vir die koninkryk gebreek word, bars hulle in spontane lofprysing uit. “Gee my ŉ J, ŉ E, ŉ S, ŉ U en nog ŉ S. Wat het jy dan? Jesus, Jesus, Jesus!” Dit is hartseer as sommige nou reeds op die pawiljoen wil plek inneem. Dis nog nie tyd nie. Ons neem almal deel aan die wedloop van die lewe. Die volle afstand moet gedek word. Sommige hardloop spreekwoordelik ŉ honderd meter en sluit dan by hul geloofsgenote op die pawiljoen aan. Ander doen langafstande. Dis om en om die baan. Dis weer en weer ŉ keer. Dit beloop fokus en volharding, en dis sweet en ongemak. Dit is opkyk en vorentoe kyk. Wat agter is, is verby. Agtertoe kyk het menige kranige atleet die wedloop al laat verloor. Hou die oë gevestig op Jesus, die Begin en Voleinder van die geloof.